
Д О К Л А Д
за извършена комплексна проверка на обект: Предприятие за производство и реализация на пиво гр. Лом към „Ломско пиво” АД, гр. Лом, находящо се в гр. Лом, ул. „Александър Стамболийски” № 43 на основание Заповед № РД-033/14.03.2014 г. на Директора на РИОСВ – Монтана
Извършената на 18.03.2014 г. комплексна проверка от експерти на РИОСВ –Монтана е с цел установяване съответствието на дейността на обекта с нормативните изисквания по опазване на околната среда и съгласно утвърдения за 2014 г. План за контролна дейност. 
През месец юли 2013 г. за собствен мониторинг на формираните емисии при работата на паровата централа на гориво природен газ е извършено измерване от акредитирана лаборатория, като в протоколите от изпитване няма стойности по показатели превишаващи нормите за допустими емисии. Съгласно нормативните изисквания мониторинга на емисиите, изпускани в атмосферния въздух при производствена дейност се осъществява веднъж на две години. За хладилен агент в хладилните инсталации на обекта се използва амоняк и в тази връзка за тях не се прилагат изискванията на Регламенти (ЕО) № 842/2006г и (ЕО) № 1005/2009 г. отнасящи се за флуорирани парникови газове и озоноразрушаващи вещества. Тъй като производствения обект попада в жилищна територия, подложена на интензивен автомобилен трафик, през 2012 г. е осъществен от акредитирана лаборатория мониторинг чрез измерване нивата на шум, излъчвани в околната среда. Не са установени наднормени стойности. Съгласно нормативните изисквания мониторинга на нивата на шум, излъчвани в околната среда при производствена дейност се осъществява веднъж на две години.

От страна на „Ломско пиво” АД е представен в РИОСВ - Монтана договор  №700125 от 04.03.2014 г., сключен между „Ломско пиво” АД и „В и К” ООД гр. Монтана за заустване на отпадъчните води, формирани от производствена база гр. Лом в канализационната мрежа на гр. Лом. Договорът е сключен по реда на чл. 4, ал. 3 от Наредба № 7/14.11.2000 г. за условията и реда за заустване на производствени отпадъчни води в канализационните системи на населените места. Предвид това при проверката на място са огледани наличните в двора на предприятието две ревизионни шахти, при което се установява, че от първата ревизионна шахта отпадъчните води са отведени с тръба към втората, откъдето изтичат към уличния канализационен колектор, който е част от канализационната мрежа на гр. Лом. В първата канализационна шахна със затворно устройство е прекратено изтичането към отвеждащия колектор за заустването в река Дунав. На дружеството от МОСВ е издадено разрешително за заустване, чийто срок е удължен с решение на БДУВДР – Плевен. По силата на разрешителното заустването в реката е разрешено до включване на отпадъчните води в градската канализационна система със срок не по-късно от 22.12.2015 г., като в т. 4 на същото е разписано, че прекратяване действието на разрешителното се извършва по реда и при условията на чл. 79, ал. 1 от Закона за водите от органа на издаването му.

За осъществяване на производствената си дейност дружеството употребява химични вещества и смеси и прилага изискванията на Наредбата за реда и начина на съхранение на опасните химични вещества и смеси:

· поддържа в наличност актуална информация за класификацията на опасните химични вещества и смеси и информационни листове за безопасност, предоставени от доставчиците, съгласно чл. 31 от Регламент (EО) 1907/2006 (REACH) на опасните химични вещества и смеси на местата, където тези вещества и смеси се съхраняват;
·  подържа в наличност извършената оценка и документираните резултатите от оценката относно безопасността на съхранение;
· осигурено е спазването на общите изисквания към складовете и организацията за съхранение на опасни химични вещества и смеси; 
· разработена е и се прилага инструкция за безопасно съхранение на опасните химични вещества и смеси в съответствие с наличната информация за техните опасни свойства;
· със заповед на изп. директор са определени лица, отговорни за съхранението на опасните химични вещества и смеси, и лица, имащи право на достъп до складовете с опасни химични вещества и смеси.
Дружеството прилага програма за управление на отпадъците, която е със срок на действие до юли 2014 г., съгласно §11от ПЗР на действащия Закон за управление на отпадъците (ЗУО). На производствената площадка се извършва само дейност по предварително съхранение на отпадъци на мястото на образуване, за което не се изисква по реда на ЗУО издаване на разрешение или регистрационне документ. Складовете за съхранение на отпадъците по вид са обозначени и са с ограничен достъп. Количествата на съхраняваните в тях отпадъци отговарят  на записите във водената отчетната книга на дружеството, която е заверена от РИОСВ- Монтана по реда на Наредба № 2/2013 г. На обекта се съхранява и отчетната книга за отпадъци, водена по реда на отменената Наредба № 9/2004 г. За предадените отпадъци са представени договорите, сключени от дружеството с лица, притежаващи документи по чл. 35 от ЗУО. Представена е заповедта на изп. Директор на дружеството, с която е оправомощено лице за управление на опасните отпадъци и водене на отчетност. Годишните отчети за образуваните и предадени отпадъци през 2013 г. са представени в ИАОС в законово определения срок.
Дружеството като юридическо лице, пускащо на вътрешния пазар опаковани стоки след употреба на които се формират отпадъци от опаковки, членува в колективна система, представлявана от организация по оползотворяване „Екобулпак” АД въз основа на сключен договор. Представено е удостоверение № 11/01.01.2014 г. и документи за плащани лицензионни възнаграждения. Води се необходимата отчетност – месечни справки декларации и вътрешнофирмена спецификация, актуализирана за 2014 г.
При извършената проверка не са констатирани несъответствия с изискванията на нормативната уредба и в тази връзка не са дадени предписания.




